Diari Oficial de la Generalitat Valenciana


Sumari del DOGV 2191, del 24-01-1994 (1994/830321)

ORDRE de 20 de gener de 1994, de la Conselleria de Treball i Afers Socials, per la qual s'estableixen els serveis essencials mínims per a la vaga general convocada per al dia 27 de gener de 1994.
---------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1994/01/20/(1)/dof/vci/html**

### Dades del document

Número de DOGV
:   2191

Data del DOGV
:   24-01-1994

Secció del DOGV
:   DISPOSICIONS GENERALS

Número del document
:   1994/830321


Data del document
:   20-01-1994

Organisme emissor
:   Conselleria de Treball i Afers Socials

Tipus de document
:   Ordre

ORDRE de 20 de gener de 1994, de la Conselleria de Treball i Afers Socials, per la qual s'estableixen els serveis essencials mínims per a la vaga general convocada per al dia 27 de gener de 1994. [94/0465]  
Les organitzacions sindicals més representatives a la Comunitat Valenciana, la Unió General de Treballadors del País Valencià i la Confederació Sindical de Comissions Obreres del País Valencià, han convocat vaga general, de 24 hores, que es durà a cap en la jornada del dia 27 de gener actual, i en els torns de treball que s'inicien el dia 26 i que finalitzen dins del 27, i els que s'inicien el dia 27 i que concloguen dins del dia 28, i que afectarà totes les activitats laborals i funcionarials exercides pels treballadors i empleats públics en les empreses i organismes establits en l'àmbit geogràfic de la Comunitat Valenciana. Així mateix, altres sindicats, com la Confederació General del Treball del País Valencià, la Unió Sindical Obrera de la Comunitat Valenciana i el Sindicat dels Treballadors de l'Ensenyament del País Valencià, han adoptat aquesta mateixa decisió.  
El dret a la vaga dels treballadors per a la defensa dels seus interessos és un dret fonamental reconegut en l'article 28.2 de la Constitució espanyola, i el seu exercici està condicionat a l'establiment de les garanties precises per assegurar el manteniment dels serveis essencials de la comunitat. A aquest efecte, el Tribunal Constitucional ha definit l'essencialitat dels serveis en relació amb els béns o interessos satisfets i entén per tals els drets fonamentals, les llibertats públiques i els béns constitucionalment protegits.  
La determinació en concret de quines activitats o serveis públics han de considerar-se essencials per a la comunitat, a fi de limitar en ells l'exercici de la vaga, compet, d'acord amb l'article 10.2 del Reial Decret Llei 17/1977, de 4 de març, a l'autoritat governativa, que en aquest cas i quant als serveis o activitats que es desenvolupen o que s'exercisquen en l'àmbit de la Comunitat Valenciana i que aquesta haja assumit competències respecte a aquests, escau al Consell de la Generalitat Valenciana i, per delegació, a aquesta Conselleria de Treball i Afers Socials.  
Per això, davant aquesta convocatòria de vaga general, cal conjugar l'atenció dels serveis públics amb l'exercici del dret de vaga i limitar aquest en la justa i estricta mesura per al manteniment dels serveis essencials de la comunitat; s'ha consultat, a aquest efecte, les organitzacions sindicals més representatives i s'ha arribat a un acord amb la Generalitat Valenciana, respecte a la concreció dels serveis essencials que cal fixar, amb ocasió de la vaga general plantejada.  
En conseqüència i com a regla general, s'estableixen com a serveis mínims els corresponents a diumenge i festius, tenint-hi en compte la duració de la vaga, que és de jornada completa, la seua extensió i el seu àmbit; circumstàncies que dificulten una major especificació per sectors i organismes determinats.  
Això no obstant, en l'administració pública de la Generalitat Valenciana es mantenen els serveis de registre, d'informació i d'atenció directa i telefònica al públic, per cada centre de treball, per ser activitats mínimes indispensables per prestar atenció als afers urgents que els ciutadans hi puguen plantejar, tenint en compte que el dia 27 de gener és, a tots els efectes, dia hàbil i laborable.  
En el sector sanitari, als serveis propis de diumenge i festius, s'hi afegeixen els habituals de dissabte en el cas de les institucions obertes, encaminats a atendre l'assistència sanitària urgent, perquè es considera que les urgències solen presentar-se directament en aquests centres amb major freqüència que en els hospitalaris. Quant al servei d'epidemiologia, el caràcter urgent de la seua atenció requereix, així mateix, el seu manteniment, encara que reduït.  
Altres serveis, com el de neteja i recollida de residus en centres hospitalaris, s'hi prestaran com a mínim els propis d'un dia festiu i quant a la neteja pública, s'hi prestaran com a mínims els serveis de neteja i recollida de residus en els mercats.  
Respecte del transport públic, s'hi han fixat uns mínims que es consideren imprescindibles per garantir el dret de circular pel territori nacional i l'assistència al treball dels qui desitgen fer-ho, alhora que no es limiten en més el dret de vaga dels treballadors d'aquest sector.  
En el sector d'energia (proveïment d'aigua, gas i electricitat), els serveis fixats són els propis d'un diumenge.  
Quant als centres assistencials, els mínims fixats són els propis d'un diumenge.  
En els centres d'ensenyament dependents de la Generalitat Valenciana i atés que el dia 27 de gener és dia lectiu a tots els efectes, cal la presència d'almenys un responsable per centre.  
I finalment, quant a la protecció civil, s'hi estableixen uns mínims indispensables per atendre les eventuals situacions d'urgència que es pogueren presentar durant la convocatòria de la vaga.  
En tot cas es respectaran els acords entre els representants de l'empresa i el comité de vaga sobre fixació dels serveis essencials mínims d'un centre de treball.  
Per tot açò, d'acord amb el que preveu l'art. 10.2 del Reial Decret Llei 17/1977, de 4 de març, el Reial Decret 4.105/1982, de 29 de desembre, el Decret del Consell de la Generalitat Valenciana, de 6 de febrer de 1984, modificat per Decret 26/1986 de 24 de febrer, i d'acord amb el que estableix l'art. 28.2 de la Constitució Espanyola i del que preveu l'Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol, i les altres disposicions concordants i després de consultar les organitzacions sindicals més representatives, les quals han arribat a un acord amb els representants de la Generalitat Valenciana en la reunió celebrada a aquest efecte el dia dinou de gener d'enguany.  
ORDENE:  
Article primer  
La convocatòria de vaga anunciada per al dia 27 de gener de 1994, en els termes que s'indiquen en el paràgraf primer del preàmbul d'aquesta Ordre, s'entendrà condicionada al fet que es mantinguen els serveis públics essencials que presten organismes, entitats, empreses, tant públics com privats, en aquells supòsits en què els serveis o activitats que es desenvolupen o que s'exercisquen íntegrament dins de l'àmbit territorial de la Comunitat Valenciana i que aquesta haja assumit competències respecte a aquests.  
Article segon  
A l'efecte previst en l'article anterior, es fixen els serveis essencials mínims en els distints sectors, conformement amb els acords adoptats els dia 19 de gener de 1994 entre els representants dels sindicats més representatius i la Generalitat Valenciana, en els termes següents:  
I. Administració pública de la Generalitat Valenciana.  
Una empleada/empleat pública/públic per atendre els serveis de registre, informació i atenció directa al públic, en cada unitat administrativa que tinga aquests serveis.  
Un subaltern i un empleat per a atenció telefònica per cada centre de treball.  
II. Sanitat pública i privada.  
1. Hospitals: es prestaran com a mínims els serveis propis del diumenge en els següents serveis hospitalaris:  
Sales d'hospitalització.  
Serveis centrals urgents.  
Quiròfans d'urgències.  
Portes d'urgència.  
Cuines.  
Manteniment.  
Centraleta de telèfons.  
Diàlisi.  
Radioteràpia.  
Oncologia.  
Programa de trasplantaments.  
2. Serveis ordinaris d'urgències i serveis especials d'urgències:  
Es prestaran com a mínims els serveis propis del dissabte (de 5 de la vesprada a les 9 del matí).  
3. Centres de salut i centres d'especialitats.  
Es prestaran com a mínims els serveis propis d'un dissabte, encaminats a atendre l'assistència sanitària urgent.  
4. Assistència pública domiciliària.  
Es prestaran com a mínims els serveis propis del diumenge.  
5. Serveis d'epidemiologia.  
Prestarà serveis mínims un facultatiu en cada província.  
6. Centres de transfusions.  
En els centres de transfusions de la Generalitat Valenciana es prestaran els serveis propis del diumenge.  
7. Sector laboral d'ambulàncies.  
Es prestaran com a mínims els serveis propis d'un diumenge.  
8. Serveis veterinaris.  
Prestaran serveis mínims:  
- Els coordinadors veterinaris d'àrea.  
- En els escorxadors que tinguen assignada inspecció veterinària a temps complet, hi romandrà un inspector veterinari, excepte en Mercavalència, on prestaran serveis mínims un veterinari en cada torn i s'hi garantirà el servei durant les 24 hores del dia 27 de gener.  
9. Neteja i recollida de residus en centres hospitalaris.  
Es prestaran com a mínims els serveis propis d'un dia festiu.  
III. Neteja pública viària.  
Únicament es prestaran com a mínims els serveis de neteja i recollida de residus en els mercats.  
IV. Transports públics.  
Els serveis mínims que cal prestar es fixen entre les 6 i les 9 hores, i entre les 18 i les 21 hores, en un 25% de l'oferta real en aquesta franja horària i s'estableix com a mínim un autobús per línia sense que, en cap cas, no s'hi ultrapasse el percentatge abans assenyalat.  
En qualsevol cas, en els interurbans, com a mínim, es realitzarà un viatge d'anada i tornada per línia i dia.  
Els autobusos destinats al transport de minusvàlids prestaran els serveis com en un dia laborable.  
Equipament: un equip de guàrdia per garantir les incidències urgents.  
Porteria: un empleat per torn durant les vint-i-quatre hores.  
V. Energia (Subministrament d'aigua, gas i electricitat).  
Es prestaran com a mínims els serveis propis del diumenge.  
VI. Serveis socials (centres assistencials d'atenció de 24 hores en internats).  
Es prestaran com a mínims els serveis propis del diumenge.  
VII. Centres d'ensenyament dependents de la Generalitat Valenciana.  
1. En tots els centres d'ensenyament dependents de la Generalitat Valenciana, hi prestaran serveis mínims el director del centre en funcions directives, amb exclusió de les activitats lectives. En cas de vacant o d'absència justificada del director, el servei mínim el prestarà el vicedirector, cap d'estudis, secretari o persona responsable del centre, per aquest ordre.  
En els centres en què es faça més d'un torn d'ensenyament, podrà ser rellevat el càrrec directiu que preste el servei per altre membre de la junta directiva, per l'ordre abans indicat.  
Això no obstant, si algun membre de la junta directiva no participara en la vaga, el servei mínim serà prestat per aquest, atenent-hi l'ordre abans indicat.  
2. En els centres d'ensenyament que tinguen internat, a més del servei de l'apartat 1, s'hi prestaran els serveis propis de dies festius.  
VIII. Protecció civil.  
En el Centre de Coordinació d'Emergències de l'Eliana prestaran serveis mínims un tècnic de protecció civil, un operador de comunicacions i un telefonista.  
Article tercer   
En el cas d'acords entre els representants de l'empresa i el comité de vaga sobre fixació de serveis essencials mínims d'un centre de treball, s'hi seguiran aquests.  
Article quart.  
El que disposa l'article segon d'aquesta Ordre no suposarà cap limitació dels drets que la normativa reguladora de la vaga reconega al personal en aquesta situació no empleat en l'atenció dels serveis essencials mínims establerts, ni tampoc afectarà la tramitació ni els efectes de les peticions que motiven la vaga.  
Article cinqué  
Aquesta ordre entra en vigor el mateix dia de la seua publicació al Diari Oficial de la Generalitat Valenciana.  
València, 20 de gener de 1994  
El conseller de Treball i Afers Socials,  
FRANCISCO JAVIER SANAHUJA SANCHIS


Còpia Permalink ELI